Diari Oficial de la Generalitat Valenciana


Sumari del DOGV 3018, del 20-06-1997 (1997/905096)

Ajuntament d'Alfarrasí. Convocatoria d'una plaça d'auxiliar administratiu.
--------------------------------------------------------------------------

### Dades del document

Número de DOGV
:   3018

Data del DOGV
:   20-06-1997

Secció del DOGV
:   I. DISPOSICIONS GENERALS

Número del document
:   1997/905096


Data del document
:   23-05-1997

Organisme emissor


Tipus de document
:   Convocatòria

Descriptors 

:   * Alfarrasí
    * concurs administratiu
    * administració local
    * professió administrativa

Edicte de l'Ajuntament d'Alfarrasí sobre les bases per a cobrir, per oposició lliure, una plaça d'auxiliar admi  
El Ple de l'Ajuntament, en la sessió extraordinària del dia 4 d'octubre de 1996, va adoptar, entre altres, el següent acord:   
Aprovació de les bases que han de regir la convocatòria única per a cobrir, amb caràcter fix, una plaça d'auxiliar administratiu. El Ple de la corporació, en la sessió del dia 25 de juliol de 1996, va acordar l'oferta d'ocupació pública.  
El Ple de l'Ajuntament, per unanimitat, acorda:   
Primer  
Aprovar les bases que consten en l'expedient que ha de regir la convocatòria única per a cobrir, amb caràcter fix, una plaça d'auxiliar administratiu de l'oferta d'ocupació pública de 1996.  
Segon  
Facultar l'Alcaldia Presidència, tan àmpliament com corresponga en dret, per a dictar les resolucions i adoptar els acords per a dur a terme la present convocatòria.  
Bases que han de regir la convocatòria única per a cobrir, amb caràcter fix, una plaça d'auxiliar administratiu de l'oferta d'ocupació pública de 1996.  
Primera. Característiques de la plaça  
Classe: grup D.  
Subescala: administració general.  
Escala: auxiliar administratiu.  
Complement de destinació: 9.  
Complement específic: no determinat.  
Segona. Forma de selecció  
Oposició lliure.  
Tercera. Requisits dels aspirants  
a) Ser espanyol.  
b) Tindre complits els 18 anys.  
c) No excedir de l'edat en què falten menys de 10 anys per a la jubilació.  
d) Estar en possessió del títol de Graduat Escolar o Formació Professional de primer grau.  
e) No patir cap malaltia física o psíquica que impossibilite l'exercici de les funcions.  
f) No haver sigut separat mitjançant expedient disciplinari del servei de l'estat, de les comunitats autònomes o de les administracions locals, ni trobar-se inhabilitat per a l'exercici de les seues funcions.  
g) Tots els requisits s'hauran de complir en finalitzar el termini de presentació de sol·licituds.  
h) D'acord amb el que estableix l'article 38.3 de la Llei 13/1982, sobre Integració Social dels Minusvàlids, aquests seran admesos en igualtat de condicions que altres aspirants.  
Quarta. Sol·licituds  
Els qui desitgen prendre part en les corresponents proves hauran de formular les sol·licituds on hauran de fer constar que compleixen els requisits exigits en la convocatòria i que a més es comprometen a prestar jurament o promesa de la forma legalment establida.  
Les sol·licituds hauran de dirigir-se a l'alcalde i presentar-se al Registre General d'aquest Ajuntament, en hores d'oficina. També es podran presentar en la forma que determina l'article 66 de la Llei de Règim Jurídic de les Administracions Públiques i del Procediment Administratiu Comú.  
El termini per a la presentació de sol·licituds serà de 20 dies naturals, comptats des de la publicació de l'extracte de la convocatòria en el Butlletí Oficial de l'Estat.  
Les sol·licituds hauran d'anar acompanyades de la carta de pagament dels drets d'examen, que seran 2.000 pessetes.  
Cinquena. Admissió d'aspirants  
Una vegada acabat el termini de presentació d'instàncies, en el termini màxim d'un mes, l'Alcaldia dictarà una resolució sobre les admissions i exclusions que es publicarà així mateix en el Butlletí Oficial de la Província de València; es concediran 15 dies per a la presentació de reclamacions, les quals, si n'hi ha, seran acceptades o rebutjades en la resolució en què s'aprove la llista definitiva que es publicarà en el Butlletí Oficial de la Província.  
Contra aquesta resolució definitiva, els interessats podran interposar un recurs de reposició, després del contenciós administratiu, segons el que disposa l'article 52.1 de la Llei de la Jurisdicció Contenciosa Administrativa.  
Sisena. Tribunal qualificador  
President: el de la corporació o membre d'aquesta en qui delegue.  
Secretari: el de la corporació o funcionari d'aquesta en qui delegue (amb veu però sense vot).  
Vocals:   
- Un regidor designat per l'alcalde, president del tribunal.  
- Un representant del professorat oficial, designat per l'Institut Valencià d'Administració Pública.  
- Un representant de la Generalitat Valenciana.  
- Un funcionari d'aquest Ajuntament.  
La designació dels membres del tribunal inclourà la dels suplents i es publicarà en el Butlletí Oficial de la Província i al tauler d'anuncis d'aquest Ajuntament.  
El tribunal no podrà actuar sense l'assistència de més de la meitat dels integrants, siguen titulars o suplents indistintament. Les decisions del tribunal s'adoptaran per majoria.  
Setena. Començament i desenvolupament de les proves  
El calendari de les proves, l'hora i el lloc de realització del primer exercici es publicaran en el Butlletí Oficial de la Província, junt amb la llista d'admesos i exclosos i la composició del tribunal.  
L'anunci de la resta d'exercicis es farà públic al local on tinguen lloc els exercicis.  
Els opositors seran convocats en crida única, excepte casos de força major, degudament justificats i anunciats pel tribunal.  
Vuitena. Exercicis de l'oposició  
Hi hauran quatre proves selectives de caràcter obligatori i eliminatori i un cinqué exercici de caràcter no obligatori ni eliminatori.  
Primer exercici. Consistirà a realitzar una prova d'aptitud adaptada a les funcions pròpies de la plaça. Tindrà la forma de test amb respostes alternatives, de les quals només una serà la correcta.  
Segon exercici. Mecanografia.  
Consistirà a copiar a màquina durant 10 minuts un text que facilitarà el tribunal a una velocitat de 250 pulsacions per minut; es qualificaran la velocitat, la presentació i l'exactitud del que s'ha copiat junt amb la correcció que presente l'escrit.  
Els opositors hauran de dur la corresponent màquina d'escriure manual. No s'admetran màquines amb memòria ni amb cinta correctora ni elèctriques.  
Tercer exercici. Obligatori i eliminatori.  
Consistirà a contestar per escrit durant un període màxim d'una hora un qüestionari relacionat amb el temari de l'annex I.  
Quart exercici. Obligatori i eliminatori.  
Consistirà a contestar per escrit durant un temps màxim d'una hora dos temes elegits d'entre els del temari de l'annex I.  
Cinqué exercici. Voluntari.  
Consistirà en la traducció del castellà al valencià i viceversa d'un text que facilitarà el tribunal.  
Els quatre primers exercicis es puntuaran de 0 a 10 punts i caldrà obtindre un mínim de 5 punts per a superar-los.  
El cinqué exercici es valorarà fins un màxim de 2 punts.  
Novena. Qualificacions  
S'obtindran sumant les puntuacions atorgades pels distints membres del tribunal i dividint el total pel nombre de membres del tribunal assistent.  
Pel que fa a l'exercici voluntari, aquest servirà a efectes de l'ordre d'aprovats i es sumarà a la qualificació final.  
Deu. Adjudicació de la plaça  
Una vegada acabats tots els exercicis, el tribunal adjudicarà la plaça a l'opositor que haja obtingut una major puntuació global. La resolució del tribunal serà elevada a la Presidència, la qual realitzarà el corresponent nomenament.  
L'aspirant proposat haurà de presentar la següent documentació en el termini de 20 dies:  
- Document nacional d'identitat o en si no n'hi ha, el certificat de naixement.  
- Còpia compulsada del títol corresponent exigit.  
- Declaració jurada de no trobar-se sotmés a cap causa d'incapacitat o incompatibilitat.  
- Declaració jurada de no haver estat separat mitjançant expedient disciplinari del servei de qualsevol administració pública, ni trobar-se inhabilitat per a l'exercici de la funció pública.  
- Certificat mèdic oficial de no patir cap malaltia ni limitació física que impedisca, impossibilite o siga incompatible amb l'exercici de les funcions.  
Si en el termini indicat, excepte casos de força major, l'aspirant proposat no presentara la documentació exigida, quedaran anul·lades totes les actuacions.  
Onze. Presa de possessió  
El president nomenarà l'aspirant proposat en el termini de 20 dies.  
Dotze. Incidències  
El tribunal queda facultat per a resoldre els dubtes que es presenten i prendre els acords necessaris per a dur a terme totes les proves indicades en les bases.  
Tretze. Impugnacions  
Aquesta convocatòria, les bases i els actes administratius derivats d'aquesta podran ser impugnats en la forma i els terminis establits en la Llei de Règim Jurídic de les Administracions Públiques i del Procediment Administratiu Comú.  
La legislació aplicable en allò que no estableixen aquestes bases serà la següent i segons l'ordre de jerarquia.  
a) Llei 7/1985, de 2 d'abril, de Bases de Règim Local.  
b) Reial Decret Legislatiu 781/1986, T. R. R. L.  
c) Preceptes bàsics de la Llei 30/1984, de Mesures per a la Reforma de la Funció Pública, i la seua modificació de data 23/1988, de 28 de juliol.  
d) Reial Decret 896/1991, de 7 de juny, específicament el Text Refós de la Llei dels Funcionaris de Funció Pública de la Comunitat Valenciana.  
e) La resta de disposicions reglamentàries de règim local i supletòriament de l'estat i les comunitats autònomes.  
ANNEX I  
Temari  
Tema 1. La Constitució espanyola de 1978. Principis inspiradors. Estructura i contingut.  
Tema 2. Drets i deures fonamentals dels espanyols.  
Tema 3. La corona i el poder legislatiu.  
Tema 4. El govern i l'administració de l'estat.  
Tema 5. El poder judicial.  
Tema 6. L'organització territorial de l'estat. Les comunitats autònomes. Els estatuts d'autonomia: significat.  
Tema 7. Principis d'actuació administrativa pública: eficiència, jerarquia, descentralització, desconcentració i coordinació.  
Tema 8. L'acte administratiu, principis generals del procediment administratiu.  
Tema 9. Fases del procediment administratiu.   
Tema 10. L'Estatut d'Autonomia de la Comunitat Valenciana.  
Tema 11. La Llei del Govern Valencià i l'organització de la Generalitat Valenciana.  
Tema 12. El municipi, el terme municipal, la població i l'empadronament.  
Tema 13. L'organització municipal, competències.  
Tema 14. Altres entitats locals, mancomunitats, agrupacions i entitats locals menors.  
Tema 15. Ordenances i reglaments de les entitats locals: classes, procediment d'elaboració i aprovació.  
Tema 16. Relacions entre ens territorials, autonomia municipal i tutela.  
Tema 17. La funció pública local i la seua organització.  
Tema 18. Sotmetiment de l'administració a la llei i al dret. Fonts del dret públic.  
Tema 19. Drets i deure dels funcionaris públics locals.  
Tema 20. Intervenció administrativa en l'activitat privada, concessió de llicències.  
Tema 21. Procediment administratiu local. Fases. Registre d'entrada i eixida de documents. Comunicacions i notificacions. Requisits en la presentació de documents.  
Tema 22. Òrgans col·legiats i unipersonals de l'administració local, funcionament dels primers.  
Tema 23. Hisendes locals, classificació dels ingressos, ordenances fiscals.  
Tema 24. Règim jurídic de la despesa pública local.  
Tema 25. Pressupost de les entitats locals.  
Alfarrasí, 23 de maig de 1997.- L'alcalde: Juan José Calabuig Pla.